OBH 10850/1997.
Az állampolgári jogok országgyűlési biztosa általános helyettesének jelentése
Ügyintéző: Dr. Rétai István

Az eljárás megindítása

Panaszos azért fordult az állampolgári jogok országgyűlési biztosához, mert magánszemélytől megvásárolt EVL 287 frsz-ú gépkocsit a rendőrség lefoglalta. Az eljárás befejezésével a 120-6935/1994. Bü. számon hozott határozatára a lefoglalást megszüntette és a gépkocsit a Hungária Biztosító Rt-nek adta ki.

A Magyar Köztársaság Alkotmánya 13. §. (1) bekezdésben deklarált tulajdonhoz való jog sérelme gyanúja miatt indult vizsgálat.

A megállapított tényállás és a megtett intézkedések

Az eljárás jelenleg a Székesfehérvári Rendőrkapitányság folytatja. Kéri intézkedjek, hogy a büntetőeljárást a rendőrség minél előbb fejezze be, adjak segítséget, hogy a  gépkocsit minél előbb visszakapja.

Az 1993. évi LIX.  törvény  16. §. (1) bekezdése szerint az országgyűlési biztoshoz bárki fordulhat, ha megítélése szerint valamely hatóság, illetve közszolgáltatást végző szerv eljárása, ennek során hozott határozata, illetőleg a hatóság intézkedésének elmulasztása következtében alkotmányos jogaival összefüggésben sérelem érte vagy ennek közvetlen veszélye áll fenn, feltéve, hogy a rendelkezésre álló jogorvoslati lehetőséget már kimerítette, illetve jogorvoslati lehetőség nincs számára biztosítva. 

Panasza és a becsatolt mellékletek szerint a rendőrség jogszerűen járt el, törvényt nem sértett, mulasztást nem követett el.

Az 1973. évi I. törtvény 102. §. (2) bek. a lefoglalás megszüntetéséről úgy rendelkezik, hogy a lefoglalás megszüntetése esetén a dolgot annak kell visszaadni, akitől lefoglalták, a terheltnek, illetőleg annak, aki azt tőle átvette, azonban csak akkor lehet kiadni, ha a kiadás iránt más nem jelentett be jogosnak látszó igényt. Az utóbbi esetben  a dolgot annak kell kiadni, aki tulajdonjogát kétséget kizáró módon igazolta.

Becsatolt mellékletei szerint a gépkocsit K.N. magánszemélytől vásárolta, akit az ügyben terheltté nyilvánítottak, és ellene az eljárást a Btk. 316. §. (1) bekezdésbe ütköző lopás bűntette és más bűncselekmények elkövetése alapos gyanúja miatt folytatják.

A Hungária Biztosító Sz. L. budapesti lakost, akitől 1994. november 14-én a gépkocsit ellopták a Casco biztosítás alapján kártalanította és a gépkocsi tulajdonjogát megszerezte.

A vizsgálat megállapításai

A panaszirodán felvett jegyzőkönyv az írásban tett panasz, a becsatolt mellékletek és a telefonon kapott tájékoztatás szerint az eljáró hatóság törvénysértést nem követett el.

A nyomozó hatóság a törvényeknek megfelelően járt el, a nyomozás az ügy bonyolultsága miatt a Székesfehérvári Rendőrkapitányságon a panasz beadása időpontjában még folyamatban volt. Az Alkotmány 13. §. (1) bekezdésében deklarált tulajdonhoz való jog nem sérült.

Megállapítható, hogy a nyomozás során a nyomozóhatóság, az ügyészség törvényt nem sértett, mulasztást nem követett el.

Budapest, 1988.

dr.Polt Péter